ועדת הכלכלה, כנסת 16, פרוטוקול מספר 595, 2006-03-05 10:30

אמנון כהן: שלום לכולם, אני פותח את הדיון של ועדת הכלכלה בנושא:

אמנון כהן: פתרונות לשידור חינם של משחקי המונדיאל בטלוויזיה.

אמנון כהן: הוועדה קיימה דיון בנושא הזה בחודש נובמבר, ובמהלכו ביקשנו מכל הגופים הקשורים בכך למצוא פתרונות תוך שבועיים-שלושה.

אמנון כהן: מי שמלווה את הדיונים האלה הם גם חברי הכנסת שיושבים כאן, ויש להם בנוסף הצעות חוק הנוגעים לכך: חברי הכנסת וילן וארדן.

אמנון כהן: חבר הכנסת ארדן נקט אפילו יוזמה אישית, וניסה להחתים חברי כנסת.

אמנון כהן: התברר שכבר קבעתי דיון, כי יש הרבה פניות מהציבור – הציבור עוקב בדריכות אחר ההתפתחויות בנושא הזה.

אמנון כהן: חבר הכנסת כבל חתום על הצעת החוק.

אמנון כהן: כפי הנראה, הנושא חשוב גם לחבר הכנסת אחמד טיבי.

אמנון כהן: חבר הכנסת טל--

גלעד ארדן: חבר הכנסת טיבי לא עשה כלום.

אמנון כהן: מאחורי הקלעים הוא עשה עבודה טובה.

אמנון כהן: למרות שאנחנו נמצאים בפגרת בחירות, וכולנו צריכים לדאוג לעתיד תנועתנו, כולנו נמצאים כאן בשל חשיבות הנושא.

אמנון כהן: בנוסף, נמצא אתנו מנכ"ל משרד התקשורת.

אמנון כהן: התבשרנו על כך שגם שר התקשורת בתמונה, והוא הקים ועדה בראשותו של המנכ"ל.

אמנון כהן: דיברנו מספר פעמים גם בטלפון.

אמנון כהן: מר יורם מוקדי נמצא כאן, יו"ר המועצה לשירותי כבלים ולוויין, שהיא אחד הגופים המטפלים בנושא.

אמנון כהן: כמו כן, מנכ"ל מועצת הרשות השניה לטלוויזיה ורדיו, מוטי שקלאר.

אמנון כהן: בנוסף, התכתבנו ביננו כי רצינו להתעדכן בנושא להתפתחויות.

אמנון כהן: לאמיתו של דבר, רציתי שלא להתערב – שהוועדה לא תתערב ושהשוק יכתיב את מהלכיו.

אמנון כהן: אני חושב שכל חברי הכנסת מאוחדים בעצה אחת ובמטרה אחת: שהציבור במדינת ישראל יראה את המשחקים האלה בחינם.

אמנון כהן: אני חושב שהציבור משלם די הצורך לכל הגורמים בתקשורת, והנושא של כדורגל הוא קנין אזרחי.

אמנון כהן: לכן, לאזרחים יש זכאות לראות את זה בחינם.

אמנון כהן: לא רק מי שיש לו כסף יראה את המשחקים, ומי שחי בפריפריה, במקומות שבהם גם כך קשה לחיות וקשה עם הפרנסה, ייאלץ לקחת מהאוכל של הילדים כי הוא אוהד מאוד את הספורט ורוצה לראות.

אמנון כהן: זה יגרום לו לבעיה קשה גם מבחינת התא המשפחתי.

אמנון כהן: התכתבנו, ואני רואה שלא מגיעים לשום הסכמים.

אמנון כהן: אינני יודע מדוע – כפי הנראה, יש כאן שוק חזק מאוד מהבחינה הזאת, וכל אחד רוצה לעשות את הקופה שלו.

אמנון כהן: אבל זה כמובן על גב האזרחים, ואת זה אני רוצה למנוע.

אמנון כהן: אנחנו נמנע זאת, בעזרת השם.

אמנון כהן: אנחנו ניתן לשוק לעשות את העבודה שלו, אבל אם השוק לא ישכיל לעשות זאת, יש לנו את הכלי שנצטרך לקדם – הן מבחינת חקיקה והן מבחינת אמצעים אחרים.

אמנון כהן: אני מציין את הדברים למרות שאנחנו כרגע בתקופת הפגרה – גם לאחר הבחירות יימצאו חברי כנסת שיטפלו בנושא הזה.

אמנון כהן: אני מבהיר מראש שאני נגד חקיקות.

אמנון כהן: אני חושב ששוק צריך להתנהל לבד.

אמנון כהן: אבל המטרה שלנו היא לטובת אזרחי מדינת ישראל.

אמנון כהן: כל פתרון שתמצאו לנכון מקובל עלינו כדי שזה יהיה בחינם לעם ישראל.

אמנון כהן: בשלב זה, אאפשר את רשות הדיבור לכמה חברי כנסת שביקשו את קיום הדיון.

אמנון כהן: אנחנו נשמע את הגופים ואת המועצות כדי להתעדכן בנושא ההבנות אליהן הגיעו.

אמנון כהן: בנוסף, נשמע את הערוצים שאמורים לשדר, ואם נראה לנכון שמסתמן פתרון – נשמח.

אמנון כהן: אם לא, נצטרך לקבל החלטות והכרעות.

אמנון כהן: חבר הכנסת ארדן, בבקשה.

גלעד ארדן: תודה, אדוני היושב ראש.

גלעד ארדן: ראשית, אני שמח על כך שהתפרצתי לדלת פתוחה – קבעת במילא את הדיון.

גלעד ארדן: חבר הכנסת כבל, אתה צודק שהסדר צריך היה להיות כזה, אלא שאנחנו יודעים שאין כרגע פתרון כיוון שיש איזשהו עימות בין הגופים האחראיים על הנושא.

גלעד ארדן: לא הייתי מפריז ואומר שאנשים ייקחו אוכל מהילדים שלהם כדי לממן את שידורי המונדיאל.

גלעד ארדן: זה נראה לי קצת מוגזם.

גלעד ארדן: עם זאת, אני בהחלט חושב שהציבור במדינת ישראל צריך לקבל את מה שמקבלים ברוב המדינות המתוקנות בעולם.

גלעד ארדן: צריך לדעת שברוב המדינות המתוקנות יש שידור של המונדיאל בערוצים הפתוחים.

גלעד ארדן: אני חושב שאין שום סיבה שבמדינת ישראל, במצב שקיים היום, כאשר המשק יציב ויש עודפים בקופת המדינה, והעם הזה נמצא בסיטואציות קשות מאוד – מגיע לו, ולו בשביל המורל, לקבל לכל הפחות את שידור המונדיאל, כפי שזה קיים במדינות רבות בעולם.

גלעד ארדן: כאשר ראיתי שהנושא תקוע, הגשתי בזמנו הצעת חוק שנועדה להוזיל את השידור בערוצי הכבלים והלוויין על ידי שידור פרסומות.

גלעד ארדן: צריך לדעת שיש סעיף בחוק, שמאפשר לשר התקשורת לקבל החלטה על שידור פרסום בכבלים ובלוויין.

גלעד ארדן: ההחלטה הזאת מצריכה את אישור הממשלה ואת אישורה של ועדת הכלכלה לאחר מכן.

גלעד ארדן: לצערי הרב, כאשר הגשתי את הצעת החוק, הממשלה התעלמה לחלוטין מהנושא, והניחה לגופים שתחת משרד התקשורת להתגושש ביניהם.

גלעד ארדן: והנה לפתע כולנו קוראים את דבריו של שר התקשורת, שאומר שאולי יהיה לו פתרון בנושא.

גלעד ארדן: נזעקתי ופניתי אליך, אדוני היושב-ראש, כיוון שאני מבקש מאוד שהממשלה לא תעשה הון פוליטי מנושא שידורי המונדיאל.

גלעד ארדן: זאת משום שאצלי לכל הפחות נוצרה תחושה, לפיה מבטיחים היום הבטחות לציבור, כאילו יפתרו את הנושא אחרי הבחירות, ובינתיים מבקשים ליצור את הרושם אצל האזרחים שמישהו דואג להם בענין.

גלעד ארדן: לפיכך, אני חושב שהכנסת צריכה לצאת היום באמירה ברורה: הבעיה והפתרון של נושא שידורי המונדיאל לא טמונים בבית הזה, אלא בממשלת ישראל.

גלעד ארדן: זאת משום שהכנסת תתמוך בכל פתרון שהממשלה תביא.

גלעד ארדן: האופציה הראשונה והעדיפה ביותר היא שרשות השידור הממלכתית תשדר את המונדיאל מתוך תקציבה.

גלעד ארדן: לדעתי, זה במסגרת המחויבות שלה.

גלעד ארדן: אם הממשלה לא מסוגלת לעשות את זה, האופציה השניה היא מתן תמריצים לזכיינים המסחריים בערץ 2 ובערוץ 10 כדי לרכוש את זכויות השידור.

גלעד ארדן: אם שני הדברים האלה לא מתקיימים, יתכבד שר התקשורת ויודיע כבר היום שהוא מאפשר פרסום בהתאם לסמכותו בחוק כדי להוזיל את שידורי המונדיאל, וכולנו נאמר כאן היום: אנחנו מגבים אותך, אדוני השר, אבל אל תצא בהצהרות – עשה מעשים.

אבשלום וילן: אדוני היושב ראש, מאז השבועיים שהסתיימו בחודש נובמבר, אני פונה אליך כל שבוע בבקשה להמשיך את הדיון, משום שהבעיה היא בעיה אמיתית.

אבשלום וילן: הזכיין זכה בזיכיון שלו כחוק וכדין, אבל נוצר כאן מצב שקיים בשלוש מדינות בעולם בלבד: נתנו לזכיין מקסימיזציה של רווחים, ולא התערבו ממשלות.

אבשלום וילן: במדינות סוציאליסטיות מאוד, כמו גרמניה, צרפת ואנגליה, התערב רגולטור מהסיבה הפשוטה: משחקי המונידיאל הם "קנין ציבורי" בשפה כלכלית.

אבשלום וילן: הרוב המכריע של האנשים רוצה לראות אותם.

אבשלום וילן: יש לי חדשות בשבילך: גם אנשי ימין צופים בכדורגל, ולא רק אנשי שמאל.

אבשלום וילן: לכן אני מציע להוציא את הפוליטיקה מכל הסיפור הזה.

אבשלום וילן: יש כאן צורך ורצון של קרוב ל-90% מבתי האב במדינת ישראל לראות משחקי מונדיאל.

אבשלום וילן: ביחס לפתרונות המוצעים, אני מציע להיזהר.

אבשלום וילן: אני מציע לוועדת הכלכלה לא ללכת לפתרונות קלים ופופוליסטיים שיספקו לנו אחר כך הרבה מאוד עבודה.

אבשלום וילן: אחרי ה-28 במרץ, יש גם 1 באפריל ו-1 במאי.

אבשלום וילן: מי שמציע כעת לאפשר באופן חד-פעמי פרסומות בכבלים כאלה ואחרים, יזכור שכל המערכת שבנינו כאן, על כל הערוצים המסחריים והציבוריים, תתמוטט.

אבשלום וילן: ברגע ששבו פתחת את הדלת פעם אחת, פתחת אותה פעמיים.

אבשלום וילן: לכן זה לא פתרון, משום שידינו יהיו עמוסות עבודה בהמשך.

אבשלום וילן: יש פתרון אחד, עליו דיבר חבר הכנסת ארדן: תתכבד ממשלת ישראל ותודיע לאדון זכיין המכובד, שלצורכי המשא ומתן בין הערוצים הפתוחים – אם זה הערוץ הציבורי ואם אלה חברות הלוויין והכבלים – היא מעמידה סכום כסף מסוים כסבסוד ממשלתי, כפי שעשו לפני ארבע שנים, כדי לפתור את הסוגיה.

אבשלום וילן: זה לא הרבה כסף במונחים לאומיים, אבל זה אפשרי כדי לפתור את הבעיה בדיוק כפי שעשו ברוב המכריע של מדינות המערב.

אבשלום וילן: אפילו בארצות-הברית הגדולה של אמריקה לא לוקחים מהצופים עודפי כסף על הנושא הזה.

אבשלום וילן: יש עוד שלושה חודשים.

אבשלום וילן: זה הרבה זמן, והוועדה צריכה להתלכד סביב הכיוון הזה.

אבשלום וילן: לאחר מכן, משא-ומתן יעשה את הדברים האחרים.

אמנון כהן: האוצר כבר שומע, ואומר שיש לו פתרונות יצירתיים.

איתן כבל: מה, יראו רק מחצית?

אמנון כהן: אבקש מעו"ד יורם מוקדי לעדכן את הוועדה בנוגע למצב העניינים.

יורם מוקדי: בדיון הקודם, עיקר הדיון נסוב על השאלה אם יש בעיה, ואני חושב שיש תמימות דעים שיש בעיה.

יורם מוקדי: כי אם אין בעיה, אנחנו גם לא צריכים למצוא לה פתרונות.

יורם מוקדי: הציבור ישלם עבור המונדיאל דמי מנוי, ובכך ייגמר הענין.

יורם מוקדי: כיוון שאני סבור שיש הסכמה שיש בעיה – לא רק בקרב הציבור, אלא גם סביב השולחן הזה בוועדת הכלכלה – ועובדה ששר התקשורת מינה צוות בראשות מנכ"ל משרד התקשורת כדי לבחון פתרונות לבעיה, אני מבין שיש כאן רצון למצוא פתרון כלל-מערכתי לכאב הראש הזה, שאנחנו קוראים לו "מיגרנה רגולטורית", והוא כזה.

יורם מוקדי: מדוע הוא כאב ראש?

יורם מוקדי: כי אם אתה מסתכל על המדינות בעולם, אתה רואה שבמרבית המדינות הן לא נדרשות לדון בסוגיה הזאת, כי במרביתן השידור הציבורי או השידור ממומן-הפרסומת מטפל במשחקים האלה, ומשדר אותם על פי רוב ללא התערבות רגולטורית.

יורם מוקדי: כאן, משום מה, המשחקים תועלו למצב שבו מגישים לנו בקשה לשידור המשחקים ב -800 ש"ח.

יורם מוקדי: אם יש בקשה ל-800 ש"ח, לדעת המועצה לשידורי הכבלים והלוויין יש לנו בעיה.

יורם מוקדי: המועצה עשתה שני דברים מאז הדיון הקודם בוועדה: (א) היא הודיעה לחברות הכבלים שהיא לא רוצה לחכות עד למונדיאל כדי לראות כמה עולה וכמה הם מבקשים עבור המשחקים.

אמנון כהן: אבל היא כבר מוכרת חבילות.

יורם מוקדי: היא לא מוכרת חבילות.

יורם מוקדי: כרגע, במסגרת - - - כדורגל, היא נותנת סוכריה שקוראים לה מונדיאל.

יורם מוקדי: מבחינתנו, שימשיכו לחלק סוכריות.

יורם מוקדי: אבל רצינו לדעת כמה עולה המונדיאל למי שאינו רוצה לראות שבת של כדורגל.

יורם מוקדי: לכן קבענו מועד שבו הם יהיו חייבים להגיש את הבקשה, והם אכן הגישו את הבקשה.

יורם מוקדי: הדבר השני שעשינו הוא דיון מהיר בבקשה.

יורם מוקדי: הודענו שאנחנו לא יכולים לאשר מונדיאל במחיר של 800 ש"ח.

יורם מוקדי: אזכיר לכם שבדיון הקודם, חלק מהדוברים אמרו: אם אתם תגידו לא, כל השאר ייפתר.

יורם מוקדי: אז הנה, אמרנו לא, ואנחנו מקווים מאוד שזה ייפתר.

יורם מוקדי: מהו פתרון?

יורם מוקדי: כל פתרון במסגרתו הציבור יוכל לראות כמה שיותר משחקים, ובחינם.

יורם מוקדי: כשאני אומר ב"חינם", אני מתכוון לחינם ממש, או במטבע של צפיה בפרסומות.

יורם מוקדי: במסגרת הראיה הכלל-מערכתית, הצוות בראשות מנכ"ל משרד התקשורת אמור לגבש את כל החלופות כדי לשים אותן על השולחן.

יורם מוקדי: למיטב ידיעתי, החלופות האלה לא הושמו בפני שר התקשורת.

יורם מוקדי: לכן אני מתרשם שמה שאני קורא בעיתון מאוד נקודתי, ובוודאי לא מגבש משהו ששר התקשורת - - -

אמנון כהן: בעיתונות פורסמה עמדתכם, לפיה אתם יכולים גם להתיר פרסומים בערוצי כבלים ולוויין.

יורם מוקדי: הדבר האחרון שאנחנו יכולים להתיר הוא פרסום בכבלים--

אמנון כהן: שאתם שוקלים את הנושא.

יורם מוקדי: גם זה לא נכון.

יורם מוקדי: במסגרת דיוני המועצה, אין החלטת מועצה בנושא הזה.

יורם מוקדי: החלופה הזאת היא חלופה אחת מתוך מספר חלופות.

דוד טל: יש דיונים כאלה בינך לבין משרד התקשורת?

יורם מוקדי: במסגרת הצוות בראשות מנכ"ל משרד התקשורת, והוא יכול לפרט יותר, אנחנו יכולים להביע את עמדתנו.

יורם מוקדי: אגב, במסגרת אישור פרסומות צריך להתייעץ אתנו בסוף השרשרת, אבל ההחלטה היא של שר התקשורת, של ועדת הכלכלה ושל ממשלת ישראל, על כל ההשלכות שיש לכך.

אמנון כהן: מר מוטי שקלאר, מנכ"ל מועצת הרשות השניה לטלוויזיה ורדיו, היכן אתם עומדים מול הערוצים הפתוחים?

מוטי שקלאר: אומר כמה דברים שאולי אינם פופולריים בקרב חלק מהאנשים.

מוטי שקלאר: ראשית, בואו נקרא לילד בשמו: גם כאשר הדברים שודרו בכבלים ובלוויין, זה לא חופשי לכל הציבור.

מוטי שקלאר: 20% לא מחוברים לכבלים וללווין, אז מה הועילו חכמים בתקנתם?

מוטי שקלאר: אולי מדינת ישראל תתחיל להכריח את מי שלא נמצאים בכבלים ובלוויין להיות בכבלים ובלוויין.

מוטי שקלאר: זה אולי הפתרון, ואז תחשבו על פרסומות ועל דברים מהסוג הזה.

מוטי שקלאר: שנית, אני לא מבין את האינטרס של חבר הכנסת וילן: אם אתה רוצה שזה ישודר בחינם, תן לערוצים להכנס למשא ומתן.

מוטי שקלאר: ברגע שאלי עזור או כל אדם אחר שיושב בצ'רלטון, יודע שבעורף הוא יכול לקבל סכום מסוים מהכבלים והלוויין, איזה אינסנטיב יש לו להכנס למשא ומתן עם רשת, קשת וערוצים 10 או 1?

מוטי שקלאר: על מה הוא ייכנס למשא ומתן?

מוטי שקלאר: אתה מכריח אותם להכנס למשא ומתן כשהידיים שלהם קשורות מאחור.

איתן כבל: הדיון לא התחיל בשבוע שעבר, מוטי.

איתן כבל: כבר כרתו את כל היערות בברזיל רק לפרוטוקולים של הוועדות.

גלעד ארדן: הוא עלול להשאר בלי זה ובלי זה – יכול להיות שגם לא יהיה פרסום וגם לא תקנו.

גלעד ארדן: אז זה האינסנטיב שלו.

גלעד ארדן: אני חושב שהרשות צריכה להגן על האינטרס של הציבור, ולא על האינטרס של הזכייניות.

גלעד ארדן: זה נראה כאילו חשוב לכם יותר האינטרס של הזכייניות.

גלעד ארדן: הם לא מתבטאים רק כאן – הם אמרו גם דברים בעיתונים.

גלעד ארדן: היושבת-ראש לא נמצאת כאן כרגע.

מוטי שקלאר: אני לא מכיר גורם כלכלי שצריך למכור כמות מסוימת של דגים דגים, שבסופו של דבר, כיוון שמי שכביכול לא עומד מולו במשא ומתן הדגים יישארו אצלו בסירה.

מוטי שקלאר: את הדגים הוא ימכור בסופו של דבר, אלא אם כן הוא יודע שמהצד מבטיחים לו עוד כסף.

מוטי שקלאר: זה יכול להיות, וזה מה שקורה כאן.

מוטי שקלאר: לכן כל עוד לא יוחלט כאן באופן החד משמעי שאין פרסומות בכבלים ובלוויין, אין סיכוי למשא ומתן בין הזכיינים לבין צ'רלטון, ואז אין סיכוי שהציבור, שלא מחובר לכבלים וללוויין או מי שלא יכול לעמוד במחירים האלה, יקנה את השידורים.

אמנון כהן: מר שקלאר, היו התבטאויות ב"דה-מרקר" מטעם המועצה, לפיהן יש הקלות כאלה ואחרות בתוכניות הפקה מיוחדות, סוגה עלית וכל הדברים האלה.

אמנון כהן: אנחנו מבקשים לדעת האם מדובר בדברים בעלמא, או שיש פתרונות.

אמנון כהן: מצד אחד אומרים שאין משא ומתן כי אנחנו מייקרים את המחיר כביכול כשאנחנו אומרים שנתיר את הפרסומות בכבלים ובלוויין, מצד שני קראתי בעיתון שיש פתרונות.

גלעד ארדן: מי שהעלה את הנושא לאחרונה הוא שר התקשורת, ולא הכנסת.

מוטי שקלאר: כבוד היושב ראש, אם רוצים שזה ישודר בערוצים הפתוחים, הסירו ידכם מהפרסומות בכבלים ובלוויין.

אמנון כהן: אבל אתם דנים בכך שלושה חודשים, ולא עושים שום דבר.

אמנון כהן: אני מחכה מחודש נובמבר.

מוטי שקלאר: משום שכל הזמן נושפת בעורף האופציה לפרסום בכבלים ובלוויין.

מוטי שקלאר: לכן אין אפשרות להכנס למשא ומתן.

מוטי שקלאר: בהיגיון הפשוט שלי, אני לא מבין מדוע אנחנו צריכים לעזור לבעל אינטרס כלכלי, שבנוסף לדמי המנוי יקבל פרסומות ואולי ירוויח סכום כסף מסוים, ולא לאפשר להכנס למשא ומתן אמיתי.

מוטי שקלאר: הוא לא ייכנס למשא ומתן כי מובטח לו מאחורה דבר אחר.

אבשלום וילן: אבל ביחס לשאלה ששאל אותך חבר הכנסת ארדן: שר התקשורת הציע הצעה בלתי אפשרית מבחינה חוקית, ולא שמעתי את ההנגדות שלכם.

אבשלום וילן: זה לב הענין.

אבשלום וילן: אי אפשר להתקדם.

נגה רובינשטיין: שר התקשורת לא הציע שום דבר.

מוטי שקלאר: חבר הכנסת וילן, שלחתי מכתב חד משמעי, שמתנגד לענין.

מוטי שקלאר: אתה ראית אותו, ואתה יכול לקבלו.

מוטי שקלאר: המכתב נשלח בשבוע שעבר, לאחר הדברים של שר התקשורת.

מוטי שקלאר: הוא שמע את זה דרך הטלפון וגם שמע את זה במכתב.

מוטי שקלאר: מה כן אפשר לעשות?

מוטי שקלאר: התנאי ההכרחי הוא מה שציינתי כרגע.

מוטי שקלאר: אמרנו לזכיינים שבמסגרת מקסום הפרסום באמצעים שונים – דרך חסויות או התרת ההגבלה על פרסומות – היא דבר שמאפשר להם למקסם הכנסות.

מוטי שקלאר: אבל זה יהיה במשא ומתן.

מוטי שקלאר: ותנו להם להכנס למשא ומתן רק באמצעות התנאי היחידי שהזכרתי קודם.

מוטי שקלאר: אני לא רואה דרך אחרת.

מוטי שקלאר: ישנן אפשרויות נוספות.

מוטי שקלאר: כך למשל: שהכבלים ייקחו סכום מסוים, סביר, על חלק מהמשחקים הלא אטרקטיביים.

מוטי שקלאר: המטורפים למיניהם או האובססיביים לכדורגל, שרוצים לראות כל משחק במונדיאל מתוך אינסוף משחקים, יוכלו לראות חלק מהמשחקים באמצעות תשלום.

מוטי שקלאר: המשחקים האטרקטיביים, שמתקיימים בחלקם בבתים המוקדמים וחלקם לאחר מכן בשבמינית הגמר וברבע הגמר – ייכנסו למשא ומתן עם הערוצים הפתוחים.

מוטי שקלאר: כך אתה מאפשר למשוגעים לראות את כל המשחקים תמורת סכום סביר, והאחרים יהיו במשא ומתן בין הגורמים השונים באמצעות האינסנטיב שאנחנו נותנים להם.

מוטי שקלאר: אבל שיהיה ברור: לא ניתן שהמונדיאל יהיה על חשבון הדרמות וסרטי התעודה.

מוטי שקלאר: זה לא.

אמנון כהן: אבל פרסמתם היום שתעשו את זה - - -

אבשלום וילן: לא הם, זאת נורית דאבוש.

לאה ורון: זה הם – היא יושבת-ראש המועצה.

מוטי שקלאר: יושבת-הראש מכחישה את הענין בכל מכל.

אמנון כהן: היא מכחישה?

מוטי שקלאר: כן.

אמנון כהן: אז לשם מה הכותרות בעיתונים?

אמנון כהן: בשלב זה אני רוצה לשמוע את חבר הכנסת כבל.

איתן כבל: אני רוצה לחזור על מה שאני חוזר ואומר, ואני מפנה את הדברים גם למר שקלאר: אולי אנחנו פוליטיקאים עם זכרון קצר, אבל גם אתם פוליטיקאים לא קטנים.

איתן כבל: אני מנסה לומר לך שאני וחבריי חזרנו ואמרנו לגבי המשא ומתן שאין לנו ענין להכנס לכל הנושא הזה של התערבות לזכיינים.

איתן כבל: הם רכשו את הזכויות.

איתן כבל: מצד שני, אי אפשר לתת לכל הערוצים – כמה הטבות ניתנו לערוץ 10 לערוץ 2 כשאתה היית בכובע הזה ובכובע החדש?

איתן כבל: אני הוא מי שהעלה לראשונה את נושא הפרסומות בכבלים – לגבי ערוץ 5.

איתן כבל: עם זאת, אני אומר שזה לא נכון לעשות את זה עכשיו.

איתן כבל: התכוונתי לדבר על פרסומות – ולא כשליפה של פתרון רגעי, שאיש לא בדק אותו עדיין.

איתן כבל: זה לא פתרון לנקודה הנוכחית, עכשיו.

איתן כבל: אני אומר את זה בצורה מפורשת, למרות שאני חושב שהנושא הזה צריך להיבדק.

איתן כבל: לגופו של ענין: נמצא כאן מנכ"ל משרד התקשורת.

איתן כבל: שר התקשורת הקים ועדה.

איתן כבל: אז כשרוצים לקבור משהו, מקימים ועדה.

איתן כבל: אבל אני בא ומסת

איתן כבל: כל על זה--

אמנון כהן: לא הוועדה הזאת.

אמנון כהן: הוועדה הזאת תחיה, וגם תביא לנו תשובות לכאן.

איתן כבל: מה שאני מנסה לומר, אדוני היושב ראש, הוא שתפקידה של הוועדה לייצר מצב שבו זה נהנה וזה לא חסר.

איתן כבל: במשמעותו של הענין, יש כאן גוף אחד מסחרי, ומצד שני יש גם גופים מסחריים.

איתן כבל: הרי צ'רלטון רוצים להרוויח בהזדמנות הזאת.

איתן כבל: מצד שני, אני מניח שאם נכיר בכך לערוצים כסוגה עלית, גם שקלאר ישכח פתאום את מה שהוא אמר עכשיו, וזה יהיה בסדר.

איתן כבל: הוא ישכח את הדוקומנטרי ואת כל הדברים האלה.

אמנון כהן: אנחנו לא ניתן לו לשכוח.

איתן כבל: אני שב וחוזר על הצעתי: הוועדה הזאת צריכה להכנס בין שני הגופים, ולמצוא את נקודת האיזון.

איתן כבל: היא קיימת, והיא אפשרית.

דוד טל: אדוני היושב ראש, אני חושב שהשאלה עליה אנחנו צריכים לענות היא האם אנחנו מוכנים לפתוח את הסדרי המימון.

דוד טל: משום שבזמנו, כל אחד מהזכיינים – וביקרנו לא מעט את הזכיינים, כולל אני עצמי, ביחס לכל מני תוכניות כאלה ואחרות, שקיימות או לא קיימות.

דוד טל: אבל ברגע שבו אנחנו עומדים לפרוץ את זה, אני נותן להם עילה מספקת כדי לבוא מחר לשולחן הזה, ולומר לי שהם לא יכולים לעמוד במחויבות שהם קבלו על עצמם.

דוד טל: והאמת היא, שהם יהיו צודקים, מפני שזה לא הוגן: הם רכשו את הזיכיון על דעת כך שאין להם דברים מסוימים ויש להם דברים מסוימים.

דוד טל: ואילו אני, אולי יותר מכולם, תובע מהם לקיים את כל מה שהם קבלו על עצמם.

דוד טל: אני לא יכול לבוא ולתבוע מהם כרגע לקבל על עצמם דברים שלא היו בזיכיון.

דוד טל: אם רוצים לעשות פריש-מיש מחדש, אולי זה בסדר.

דוד טל: אני חושב שהזמן הזה לא מתאים, אבל אם עושים את זה, יגידו למשל שהכבלים ייהנו מאגרה ולא מדמי מנוי, או שהם ייהנו מחצי אגרה ומחצי פרסומות.

דוד טל: אבל אני חושב שאל לנו להכנס לזה.

דוד טל: אנחנו צריכים לאפשר להם להגיע להסדר כלשהו במשא ומתן.

דוד טל: לא בשולחן הזה צריך להחליט איך יתנהל המשא ומתן.

דוד טל: אני חושב שאם נאפשר להם לעשות את זה, לא נפגע באף אחד מהצדדים, ונאפשר לתנאי השוק לקבוע את הכללים.

אבשלום וילן: אבל תנאי השוק היום הם 1,100 ש"ח.

אבשלום וילן: זהו דבר בלתי נסבל.

אבשלום וילן: כאן הרגולטור חייב להתערב, לא יעזור.

אמנון כהן: חבר הכנסת טיבי, בבקשה.

אמנון כהן: מה עם המגזר הערבי?

אמנון כהן: הם לא רואים מונדיאל?

אחמד טיבי: מה שחל על המגזר היהודי חל על המגזר הערבי.

אחמד טיבי: עכשיו אני לא מדבר באופן סקטוריאלי.

אחמד טיבי: הזכיינים קבלו את הזיכיון, והניסיון להשחיל להם עכשיו את הפרסום בלוויין הוא כמעט - - - בסופו של דבר, הם יגיעו לשולחן הזה, לוועדה הזאת, כדי לומר שהם לא יוכלו לעמוד בכך, כפי שאמר חבר הכנסת טל.

אחמד טיבי: לכן, צריך להמשיך לדעתי במשא ומתן מואץ כדי להגיע להסדר.

אחמד טיבי: עקרונית, נושא הפרסום בכבלים ובלוויין צריך להגיע לכאן, אבל אחרי המונדיאל.

אמנון כהן: אבקש לשאול את נציג הרשות להגבלים עסקיים: צ'רלטון, הזכיינית שרכשה את המשחקים, היא גוף עסקי.

אמנון כהן: אבל האם זה לא יכול להיות מונופול, משום שהם למעשה שולטים בכל הנושא הזה?

יובל אליעז: נכון לעכשיו, אנחנו לא רואים את צ'רלטון כמונופול.

יובל אליעז: - - - צ'רלטון היא מונופול בתחום שידורי הכדורגל, ולהגביל אותה לתחומים אחרים בתחום הטלוויזיה בכלל הוא דבר שלא קל לעשותו.

יובל אליעז: עם זאת, לאור הסערה הציבורית שזה יוצר, הרשות כן תקח על עצמה ותבחן את הדרכים בהם היא יכולה למועצה, לרשות השידור השניה--

קריאה: - - -

יובל אליעז: לא ראינו מקום שבו נוכל להכריז עליה כבעלת מונופולין, או לחייב אותה - - -

אתי בנדלר: האם תוכל לחזור על המשפט האחרון?

יובל אליעז: על פניו, לא נראה שנוכל להכריז עליהם כמונופול.

גלעד ארדן: הוא אומר שהסערה הציבורית היא כפי הנראה לא שיקול משפטי.

יובל אליעז: רשות ההגבלים תעשה בדיקה פנימית כדי לבחון היכן וכיצד היא יכולה לעזור לרגולטורים, שאמונים על התכנים המשודרים - - -

אמנון כהן: האם אתם משתתפים בדיוני הוועדה שבראשות המנכ"ל?

יובל אליעז: למיטב ידיעתי, לא הוזמנו.

אמנון כהן: אם כן, ברגע זה אנחנו מצרפים את בקשתנו לשר--

יובל אליעז: אני לא משוכנע שמקומנו בוועדה זו.

יובל אליעז: הוועדה דנה בנושא התכנים--

אמנון כהן: אולי לבחון את המינוח של מונופול או לא מונופול.

יובל אליעז: - - - אם נישאל לדעתנו, נאמר אותה בשמחה.

אבשלום וילן: אדוני היושב ראש, אני לא רוצה להכנס לדיון משפטי, אבל למען הגילוי הנאות אני מבקש לומר שהלכתי לממונה על ההגבלים העסקיים, והראיתי לה את ההוראה – נדמה לי שזה סעיף 35 או 36 לחוק – וזה נתון לפרשנויות.

אבשלום וילן: לצערי, הרשות להגבלים עסקיים תפסת לאותיות הקטנות במקום למלא את תפקידה הציבורי, ולהגן על הציבור מפני מונופול דורסני, בעוד בפרשנות רחבה יותר ניתן בהחלט להתערב ולפתור את הסוגיה.

אבשלום וילן: הסברתי זאת לממונה על ההגבלים העסקיים וליועצים המשפטיים.

אבשלום וילן: זה היה אחרי הדיון בחודש נובמבר, והם הבטיחו לי לבדוק.

אמנון כהן: גם בדיון שלנו הם הבטיחו לבדוק את הסוגיה בכתב, אבל לא קבלנו תשובה.

יובל אליעז: - - - עם הממונה על ההגבלים העסקיים ועם היועצת המשפטית.

יובל אליעז: לא נכחתי בפגישה הזאת.

יובל אליעז: הסתכלנו על הנושא: הכרזת ננופולין היא ברורה מאוד – מונופול הוא גוף שמספק יותר מ-50% מהקף התצרוכת בשוק רלוונטי כלשהו.

יובל אליעז: לבוא ולטעון ששידורי המונדיאל שידורים נבדלים מכל שאר השידורים עד כדי כך, זו טענה שקשה להידרש אליה.

יובל אליעז: לאור הסערה הציבורית שזה יוצר, אנחנו נבחן זאת שוב בכלים שנמצאים אצלנו, ונראה אם אנחנו יכולים לסייע.

יורם חטב: כבוד היושב ראש, הוועדה הזאת תמיד הצטיינה באחריות.

יורם חטב: לא מעט פעמים נפגשנו אתך בהזדמנויות כאלה ואחרות, ואנחנו משוכנעים שגם הפעם תדע לבצע את השיקול הרחב של טובת כל הצדדים, עם דגש על המילה "כל".

יורם חטב: אני רק רוצה לציין במסגרת השיקולים שכבודו ישקול, שאנחנו לא הכדור.

יורם חטב: איכשהו, תמיד היצירה הישראלית בתוך המונדיאל הזה, היא הכדור שאותו בועטים מצד לצד.

יורם חטב: תמיד, כשאיזשהו גוף נקלע למצוקה, המקום שבו מקצצים הוא כבשת הרש, המקוצצת במילא.

יורם חטב: גם אם דבריה של יושבת-ראש הרשות השניה נורית דאבוש הם סוג של ספין, אנחנו קוראים לה לפנות את מקומה מסיבה פשוטה: מבלי לפגוע בפרשנות האובייקטיבית של המילה קודש-קודשים, היא פגעה בקודש-הקודשים שלנו, והיא לא יכולה להשאר בתפקידה.

יורם חטב: גם אם היא השתמשה בכך כספין, היא צריכה ללכת הביתה.

אמנון כהן: אני הבנתי שאלה דברים שהוצאו מהקשרם.

אמנון כהן: היא לא נמצאת כאן כרגע.

יורם חטב: אז שתקום באותה במה, ותגיד: עשיתי ספין.

יורם חטב: לא התכוונתי למה שאמרתי, ולא אעשה זאת יותר.

יורם חטב: כנציגת הציבור, יושבת-ראש מועצת הרשות השניה לא יכולה להטעות את כבודו, את חברי הכנסת המכובדים ואת הציבור.

יורם חטב: היא צריכה להגן על היצירה המקורית, והיא צריכה להגן על המכרז.

אמנון כהן: היא רוצה גם להגן על כך שהציבור יראה כדורגל בחינם.

יורם חטב: בהחלט.

יורם חטב: אני חושב שהמהלך שכבודו מוליך הוא מהלך חשוב ביותר, ואנחנו לא מתערבים בו.

יורם חטב: אנחנו אומרים דבר אחד: להתיר פרסומות בכבלים זה לשבור את כל מה שהוועדה הזאת לדורותיה ומשרדי התקשורת לדורותיהם בנו בעמל רב.

יורם חטב: זהו פאזל עדין מאוד של סטטוס קוו כלכלי בין תחום הכבלים והלוויין לבין תחום השידור המסחרי ברשות השניה.

יורם חטב: כל פגיעה כזאת בבאלנס תעשה כאן כאוס מטורף, שאת תוצאותיו מי ישורנו.

יורם חטב: נקודה אחרונה: אנחנו מבקשים מהרגולטורים – מועצת הרשות השניה ומועצת הכבלים והלוויין – ומזכירים להם: בכל פעם שהרגולטור מצמצץ, הכנסת נכנסה בדלת הפתוחה הזאת.

יורם חטב: אנא מכם, רגולטורים, הגנו על הציבור גם בתחום היצירה הישראלית, ולא רק בתחום הכדורגל.

יורם חטב: תודה.

מוטי שקלאר: יורם, אתה לא יכול להסיק מסקנות מקריאה מסוימת בעיתון מסוים, לפני שאתה מדבר עם האדם עצמו ומברר אם הוא אכן אמר את מה שנאמר.

מוטי שקלאר: אני אומר לך בשם נורית שהדברים שנכתבו בעיתון לא נאמרו בשמה.

אמנון כהן: הדברים ברורים.

אמנון כהן: אמרת את זה כבר קודם.

אמנון כהן: אבקש לשאול את מנכ"ל רשות השידור איך אנחנו עוזרים לציבור שלנו לראות כדורגל.

אמנון כהן: האם קיימתם משא ומתן עם האוצר, כדי לבדוק אם תוכלו להשתלב במאמץ של כל הנושא הזה?

יאיר אלוני: אנחנו מצויים במשא ומתן עם האוצר על יכולת החיות וההתפתחות של רשות השידור ממקום אליו הם הובילו אותנו – בין היתר בוועדה הזאת, לא כשאתה היית יושב ראש הוועדה.

יאיר אלוני: המקום הזה הוא מקום נמוך מאוד.

יאיר אלוני: בקטע של המונדיאל, שוחחנו פעם אחת עם מנכ"ל צ'רלטון, שמענו את המחיר והחלטנו שזה גדול עלינו ולא בעבורנו.

יאיר אלוני: אנחנו במילא משדרים יותר מדיי ספורט לטעמנו, והחלטנו שאנחנו - - - במשחק הזה.

יאיר אלוני: אנחנו מבטיחים לוועדה שבשנת 2010 נשדר את זה בחינם.

גלעד ארדן: אתה אומר דברים סותרים: אם אתם משדרים יותר מדיי, למה ב-2010 זה בחינם?

יוחנן צנגן: אני חושב שנאמרו כאן דברים ברורים די הצורך לגבי הסכנה שבפרסום בכבלים ובלוויין.

יוחנן צנגן: אנחנו כמובן נגד הענין הזה, באופן נחרץ.

אמנון כהן: אבל אתם צריכים גם לעשות מעשה, ולא רק לומר שאתם מתנגדים באופן נחרץ.

יוחנן צנגן: אני לא צריך לעשות שום דבר נגד מעשים לא הגיוניים.

יוחנן צנגן: זה לא התפקיד שלי אלא התפקיד שלכם.

יוחנן צנגן: אני צריך לדאוג לאינטרסים העיסקיים של בעלי המניות שלי.

יוחנן צנגן: הם לא מי שאמורים לממן את העובדה, הרצויה לכשעצמה, שכל אזרח במדינת ישראל יראה חינם את המונדיאל.

יוחנן צנגן: זו למעשה משמעות ההצעה – שבעלי המניות של ערוץ 2 יממנו את השידור בחינם בכבלים.

אמנון כהן: תמורת קצת יותר פרסומים.

אמנון כהן: ימצאו את הנוסחה.

יוחנן צנגן: ההצעה לפרסום בכבלים ובלוויין אומרת שהכסף שהיה צריך לבוא לערוץ 2 ולערוץ 10 יילך עכשיו לכבלים וללוויין כדי שהם יוכלו - - -

אמנון כהן: תעשו חשבון בכמה זה מסתכם, ואולי עדיף למצוא נוסחה במקום להפסיד.

יוחנן צנגן: זאת הנקודה השניה שאני רוצה לומר.

יוחנן צנגן: אני מבקש להרגיע קצת, לתת לשוק לעשות את שלו ולנהל את המשא ומתן הזה.

יוחנן צנגן: אנחנו מוכנים מצדנו לנהל את המשא ומתן הזה.

יוחנן צנגן: היו לי מספר פגישות עם מנכ"ל צ'רלטון בחודשים האחרונים, ונשמח להתקדם אתו בקצב מהיר מאוד.

אמנון כהן: האם אתה מסכים עם הדברים שאמר מר שקלאר, לפיהם האופציה הזאת של פרסומים בכבלים ובלוויין גורמת להם להמתין?

יוחנן צנגן: אני לא חושב שהם ממש בונים על זה.

יוחנן צנגן: עם זאת, כל המהלכים האלה מבלבלים.

יוחנן צנגן: אנשים כבר לא יודעים מה לקחת ומה לא לקחת מתוך כל האמירות האלה בעיתונים, בוועדות של שר התקשורת ובוועדת הכלכלה.

יוחנן צנגן: תרגיעו קצת – תנו לנו לנהל את הדברים האלה.

אמנון כהן: תוך כמה זמן תוכלו לסגור את הענין הזה, לדעתך?

אמנון כהן: אנחנו מדברים על כך מחודש נובמבר.

יוחנן צנגן: אבל זה לא תלוי רק בנו.

יוחנן צנגן: גם אני מדבר עם צ'רלטון מחודש נובמבר.

אמנון כהן: כמה זמן אדוני מעריך?

אמנון כהן: עד המשחקים זה ייסגר?

יוחנן צנגן: מצדי, תוך שבועיים.

יוחנן צנגן: זה תלוי בצד השני.

אלכס גלעדי: אדוני היושב ראש, יש אפילו דברים שאמר חבר הכנסת ארדן, שאני מסכים אתם.

אלכס גלעדי: אני מסכים עם האמירה, לפיה רשות השידור היתה צריכה להיות הגוף ההגיוני שישדר את הגביע העולמי, כי זה גם מה שהוא עשה.

אלכס גלעדי: אבל הסיבה שבגינה רשות השידור לא יכולה היא לא רק בגללם, אלא גם הרבה בגלל הבית הזה ויושביו לדורותיהם, שהביאו את רשות השידור למצב שבו היא כבר לא יכולה.

אמנון כהן: בדור הקודם רוב חברי הכנסת הנוכחים כאן לא היו.

אלכס גלעדי: יש כאן חברים שהיו.

אבשלום וילן: - - - הוא צודק.

אבשלום וילן: מנהיג הליכוד הוריד את ה - - -

אלכס גלעדי: המצב במדינת ישראל, בו יש רק שני ערוצים פתוחים - ערוץ 1 וערוץ 2; כי לערוץ 10 אין עדיין - - - הוא נחשב כבלים ולוויין – מפיל את הלחץ על ערוץ 2.

אלכס גלעדי: כמי שמבקר כאן לעתים תכופות בארץ, מופלא בעיניי איך הוועדה הזאת וחבריה מתגייסים לעזרת בעל זכויות, שרכש את זכויותיו בצדק וביושר, אבל בהרבה מאוד כסף.

אלכס גלעדי: ברגע שאתם לוחצים על המשא ומתן להיגמר אתמול, אתם לוחצים עלינו ועוזרים לו.

אלכס גלעדי: השאלה היא האם תפקידכם הוא לעזור לו, או שמא תפקידכם להשאיר לגופים מסחריים כמו צ'רלטון, "קשת" ו"רשת" לנהל משא ומתן.

אלכס גלעדי: "קשת" ו"רשת" לא צריכות לנהל משא ומתן עם צ'רלטון בלבד, אלא גם עם הרשות השניה, וזהו משא ומתן לא פשוט.

אלכס גלעדי: כי כאשר הם ממציאים את ההמצאות של פרסומות קופצות, הם לא מבינים הכל בנושא הזה.

אלכס גלעדי: כאשר תיבעט בעיטת הפתיחה למונדיאל ב-9 ביוני, ככל שנתקרב למועד הזה במשא ומתן, המחיר יהיה נורמלי יותר מבחינתנו.

אלכס גלעדי: אנחנו לא יכולים לנהל משא ומתן תחת חרב תלויה, שאומרת כאן ועכשיו, כי לכמה חברים יש אינטרסים אחרים.

אלכס גלעדי: אנחנו בעיצומו של המשא ומתן.

אלכס גלעדי: אנחנו מנהלים משא ומתן כל הזמן.

רם בלינקוב: ראשית, אם הוועדה חפצה כל כך בטובת הציבור, אני מציע לה לקיים בהזדמנות דיון בענין המונופול על הפרסומות.

רם בלינקוב: כי שמענו עד עכשיו את ההגנה הלוהטת של חבריי על המונופול של הפרסום.

רם בלינקוב: כמי שיש לו ניסיון עתיר-יומין באופן שבו מונופולים מתנהגים, זה קצת משעשע.

רם בלינקוב: אבל ברור שלא כל ההחלטות שמשקפות את טובת הציבור הוצגו כאן.

רם בלינקוב: התרת פרסומת בכבלים ובלוויין תיטיב עם האזרח ועם הרבה מאוד - - -

לאה ורון: בנוסף לדמי המנוי?

רם בלינקוב: - - - אגב, כל מי שציטטו כאן את העולם המערבי – החל בחבר הכנסת וילן ודרך כלל חברי הכנסת, לרבות חבריי מערוץ 2 – יידעו לומר לכם שבמדינות שעוסקות בכבלים ובלוויין יש פרסומות בהיקפים משמעותיים, גם בכבלים וגם בלוויין, והן מיטיבות עם הרבה מאוד גופים כלכליים ועם האזרחים.

מוטי שקלאר: רק שהם קצת יותר גדולים מאתנו.

רם בלינקוב: לגבי המונדיאל: אנחנו התקשרנו עם חברת צ'רלטון לשידור חלק ממשחקי המונדיאל – חלק מהמשחקים איננו רשאים לשדר בכלל; המשחקים החשובים באמת הם משחק הפתיחה, משחק הגמר, חצי הגמר וכיוצא בזה.

רם בלינקוב: הם לבטח לא ישודרו אצלנו.

רם בלינקוב: אני מניח שיהיו משחקים נוספים שלא ישודרו אצלנו.

רם בלינקוב: אני מתחייב שככל שיתירו לנו לעשות פרסומות לענין המונדיאל, נוכל לגבות מהלקוחות פחות כסף עד כדי בכלל לא עבור שידורי המונדיאל.

רם בלינקוב: אני חושב שזאת טובת הציבור וטובת הצופים, ונשמח לעשות את זה.

רם בלינקוב: לא נצטער אם חלק מהמשחקים, מעבר לאותם 40 משחקים אותם אנחנו כן מתכוונים לשדר, ישודרו בערוץ 1 או בערוץ 2.

מיכל רפאלי-כדורי: חברת "יס" תומכת באופן עקרוני, ותמיד רצתה שתינתן לנו הזכות לפרסם.

מיכל רפאלי-כדורי: אני לא בטוחה שמשחקי המונידאל הם הדרך לפריצת הדרך.

מיכל רפאלי-כדורי: צריך להתקיים דיון עקרוני בשאלה מתי נוכל לקבל היתר לפרסומת.

מיכל רפאלי-כדורי: בהקשר של משחקי המונדיאל, כאזרחית וכמי שהיתה בעבר יושבת-ראש מועצת הכבלים, אני חושבת שרשות השידור עם המטלות שלה ועם ערוץ 33, שיש בו הרבה מאוד זמן פנוי, צריכה להיות האכסניה הטבעית למשחקים האלה.

מיכל רפאלי-כדורי: צריך למצוא את הפתרון לאפשר את זה.

מודי פרידמן: כשאני שומע את המחשבות המשעשעות לפתוח את הפרסום בכבלים, זה נראה כאילו אנחנו חיים במדינה שאנחנו לא מכירים את המציאות שלה.

מודי פרידמן: מי שמכיר את המציאות של הערוצים המסחריים בארץ ישראל, בגודלה של מדינת ישראל, יודע שזאת בדיחה עצובה עד כדי בכי.

מודי פרידמן: רמי, ההתייחסות שלך כאן היא מאוד נחמדה ופופוליסטית, אבל אין שום יכולת לעמוד באמירה הזאת.

מודי פרידמן: אני חושב שהוועדה הזאת, כוועדת הכלכלה, לא יכולה אפילו לחשוב ולהעלות את זה על שולחן דיוניה, בהכירה את המספרים של השוק המסחרי.

מודי פרידמן: אין לכך תוחלת ושום יכולת.

מודי פרידמן: לגבי הסיפור של המונדיאל: אני לא מכיר גוף שלא רוצה לשדר את המונדיאל.

מודי פרידמן: אין גוף בשום מקום בעולם שלא רוצה לשדר את המונדיאל.

מודי פרידמן: הבעיה היא מחיר, והמחיר שכרגע מונח על השולחן הוא גבוה.

מודי פרידמן: אם רשות השידור לא מסוגלת לשאת את זה, כולנו צריכים להבין את המשמעות הזאת.

מודי פרידמן: כל ההתערבות הזאת, כל הדיונים האלה והכותרות בעיתונים – כשאתה פותח אותם אתה לא יודע אם אתה רואה או חולם.

מודי פרידמן: בואו נרגיע את האווירה, ואני מבטיח שבסופו של דבר אנשים יצפו במונדיאל.

מודי פרידמן: תושבי מדינת ישראל לא יצפו בכל המונדיאל חופשי – בואו נכיר בעובדה הזאת.

מודי פרידמן: אין דרך שזה יקרה.

מודי פרידמן: אז בואו נשלים עם זה, ונקווה שבסופו של דבר הגופים שיכולים להרשות לעצמם והגופים שמוכרים את זה יוכלו לנהל משא ומתן ברגיעה, ולהגיע להסכמה על מנת לשדר את זה.

אמנון כהן: תודה.

אמנון כהן: נציג חברת צ'רלטון, אולי המחיר שאתם מבקשים גבוה מדיי?

אמנון כהן: אין לנו בעיה שתרוויחו, חלילה.

אמנון כהן: אתם חברה שצריכה להרוויח, אבל אולי רווח סביר.

אדר זהבי: לשאלתך, אם היו נותנים לשוק להתנהל בצורה חופשית, אני מניח שהיה נמצא--

אמנון כהן: מה אתה מציע?

אמנון כהן: אני רוצה שתרוויח בכבוד, אבל לא פי אלף,

אדר זהבי: ראשית, אתייחס בקצרה לדברים שנאמרו כאן.

אדר זהבי: חבר הכנסת וילן הזכיר את נושא הרגולציה.

אדר זהבי: בניגוד למה שנאמר, הרגולציה בכל העולם זהה.

אדר זהבי: אין שוני.

אדר זהבי: משחקי הפתיחה, חצאי הגמר והגמר, כולל משחקי הנבחרות המקומיות, חייבות להיות משודרות בערוצים הפתוחים.

אדר זהבי: כך זה בכל העולם.

אבשלום וילן: זה נכון.

אבשלום וילן: שם הגיעו להסדרים במסגרת הערוצים הפתוחים, וזה משודר בלא תוספת מחיר.

אדר זהבי: בחלק מהמדינות - - - בניגוד למה שנאמר כאן, במדינות כמו גרמניה ואיטליה, זה בהחלט משודר בערוצי PAY.

אדר זהבי: כלומר, ה-Per Per View בכל העולם עובד.

אדר זהבי: ערוצי PAY משדרים ספורט ודברים אחרים בכל העולם.

אדר זהבי: אז אני מזכיר דברים שנאמרו בדיונים קודמים של הוועדה: צ'רלטון קנתה עוד בשנת 2000 את שידורי משחקי המונדיאל בכסף רב, לאחר שלא נמצא גוף אחר שירכוש אותם.

אדר זהבי: אני מזכיר כדוגמה שבשוויץ לא ראו בשנת 2002 את המונדיאל, כי לא נמצא גוף בשווייץ שירכוש את זה.

אדר זהבי: אנחנו זוכרים גם שמשחק של ישראל מול צרפת במסגרת מוקדמות המונדיאל לא שודר, כי לא נמצא מי שירכוש את זה.

אדר זהבי: אם כן, בואו נשים את הדברים האלה על דיוקם.

אדר זהבי: לעצם הענין: בימים אלה אנחנו מנהלים משא ומתן אינטנסיבי עם הערוצים הפתוחים – ואני מקווה שהוא יסתיים בקרוב – במסגרתו יהיו גם משחקים נבחרים וגם פינות תקצירים יומיות.

אדר זהבי: שנית, במסגרת הוועדות כאן, אנחנו בהחלט פתוחים לשמוע את כל הרעיונות ואת כל ההצעות שיונחו ויובאו מהוועדה שהוקמה על ידי משרד התקשורת למען הוזלת המונדיאל.

אדר זהבי: אני חושב שזה בהחלט דבר שהוא האינטרס של כולנו.

אדר זהבי: זאת כמובן - - - בזכויות שלנו בנושא.

אבשלום וילן: מר זהבי, האם אני שומע סימני תזוזה בהצעותיך?

אדר זהבי: אני שב ואומר: האינטרס הוא - - -

אבשלום וילן: לא, אנחנו מדברים כרגע על המחיר.

אבשלום וילן: לפי מה שרמזת כאן, אתה מוכן להתגמש.

אבשלום וילן: אם אתה מתגמש, אין בעיה.

אדר זהבי: אני חוזר על משפט הפתיחה שלי: אם לא היו מפריעים מלכתחילה לשוק החופשי, המחיר היה נגזרת של כמות המצטרפים ומאמצי השיווק שלנו.

אבשלום וילן: האם אתה מוכן לומר לפרוטוקול ועדת הכלכלה, שאנחנו כנציגי הרגולטור זזים הצידה, ואתה תגיע במשא ומתן הכלכלי שאתה מנהל למחיר שכמעט כל בית בישראל יוכל לעמוד בו.

אדר זהבי: חבר הכנסת וילן, זה נכון בכל תחום.

אדר זהבי: ברגע שבו המפריעים יזוזו הצידה ויניחו לכוחות השוק לעבוד, השוק יעבוד.

אמנון כהן: כמה זמן אתה צריך?

אמנון כהן: השאלה היא מה המחיר.

אדר זהבי: המחיר כרגע לא על השולחן.

אדר זהבי: יש ועדות במשרד התקשורת שדנות בכך, ויש רעיונות שמועלים.

אדר זהבי: לא אכנס לרעיונות--

אבשלום וילן: אני שואל אותך ברמת העיקרון.

אדר זהבי: ברמת העיקרון אין שום - - -

אבשלום וילן: יש, כי כזכיין יחיד אתה מנצל את כוחך כמונופול.

אבשלום וילן: זה נשמע נורא, אבל זאת האמת.

אדר זהבי: לערוץ הספורט אין מונופול על ליגת האלופות.

אדר זהבי: לערוץ 2 אין מונופול על תוכניות - - - התוכניות הן לא מונופולים.

אמנון כהן: נציג הסטודנטים, בבקשה.

איתי שונשיין: צהריים טובים לכל חברי הוועדה ולכל הנוכחים.

איתי שונשיין: אני מדבר בשמם של ציבור הסטודנטים במדינת ישראל.

איתי שונשיין: לפני כחודש ימים, כשהדבר תפס תאוצה, החתמנו את רוב יושבי הראש של אגודות הסטודנטים בארץ, ואנחנו מייצגים כ-250 אלף סטודנטים ואזרחים נוספים.

איתי שונשיין: העברתי מכתבים לגורמים די רבים בשולחן הזה.

איתי שונשיין: אני מצטרף לדעתם של חלק מחברי הכנסת – משחקי המונדיאל הם מוצר עממי.

איתי שונשיין: זה קנין שצריך להיות קנין של כלל הציבור.

איתי שונשיין: אני מדבר בשם הציבור שלנו, שמשתתף בנטל המסים במדינת ישראל ובכל הנטלים החברתיים הקיימים, ומחכה לחגיגת המונדיאל הזאת, שצריכה להגיע אחת ל-4 שנים.

איתי שונשיין: אנחנו שומעים על כל מני התכתשויות ודיבורים כאלה ואחרים, כאשר באים ורוצים לקחת סכומים של 800 ש"ח, 1,000 ש"ח, 200 ש"ח פלוס פרסומות.

איתי שונשיין: אנחנו גורסים דבר פשוט מאוד: כמו שידעו לקחת את אולימפיאדת החורף, ולתת אותה חינם אין כסף לציבור האזרחים במדינת ישראל, כך צריך לעשות עם משחקי המונדיאל, החשובים פי כמה.

איתי שונשיין: צריך לתת לאזרחים, להשתמש בערוץ 10 או בערוץ 2 – אם ערוץ 1 לא רוצה להצטרף, חבל; לא נלחץ 11 בשלט – אבל בכל מקרה, לא צריך לשלם על כך שקל אחד.

אמנון כהן: אבקש לשמוע את נציג משרד האוצר.

ערן ניצן: כל שוק התקשורת בישראל נמצא כאן, ובהרבה מאוד מובנים הוא ממחיש את העמדה שגם משרד האוצר עומד מאחוריה: הפתרון נמצא בחדר הזה, אבל הוא נמצא כאן בתוך השוק הזה.

ערן ניצן: אם הממשלה רוצה לכפות על השוק הזה פיתרון כלשהו, היא תשלם מחיר כבד מאוד.

ערן ניצן: אם היא תבוא לסוגית הפתרון דרך נושא הפרסומות, אני לא חושב שנכבד את עצמנו בכך שנקח סוגיה מכוננת בעולם התקשורת, ונחליט לגביו – כי זו החלטה לגביו; זה יותר מרגל בדלת בגלל סוגיה מהסוג הזה.

ערן ניצן: כל שוק התקשורת בישראל נמצא כאן, ובהרבה מאוד מובנים הוא ממחיש את העמדה שגם משרד האוצר עומד מאחוריה: הפתרון נמצא בחדר הזה, אבל הוא נמצא כאן בתוך השוק הזה.

ערן ניצן: אם הממשלה רוצה לכפות על השוק הזה פיתרון כלשהו, היא תשלם מחיר כבד מאוד.

ערן ניצן: אם היא תבוא לסוגית הפתרון דרך נושא הפרסומות, אני לא חושב שנכבד את עצמנו בכך שנקח סוגיה מכוננת בעולם התקשורת, ונחליט לגביו – כי זו החלטה לגביו; זה יותר מרגל בדלת בגלל סוגיה מהסוג הזה.

ערן ניצן: לגבי רשות השידור: אנחנו סבורים שיש שתי בעיות – וזה עדיין בשלב הצגת הבעיות: (א) אני לא בטוח שאנחנו רוצים שהממשלה תזמן אליה את מנכ"ל רשות השידור, ותאמר לו: הנה צ'ק, לך בבקשה וקנה שידור א', ב' או ג'.

ערן ניצן: היום זה מונדיאל, ומחר זה יכול להיות משהו אחר.

ערן ניצן: זה לא ממש מסתדר עם מודל הפרדת הרשויות, לפיו רשות השידור היא רשות עצמאית בנושא התוכן.

ערן ניצן: אנחנו בוודאי עובדים עם רשות השידור בנושא גיבוש התקציב שלה ביחס להכנסות, שהולכות ויורדות, אבל אנחנו מקפידים לאורך כל הדרך שלא להתערב בנושא התוכן.

ערן ניצן: נדמה לי שהקרבה של עיקרון מן הסוג הזה על נושא המונדיאל גם היא הקרבה גדולה מדיי.

ערן ניצן: ובסך הכל, כל ההקרבות הללו נדרשות בסוגיה שיש לה פתרון.

ערן ניצן: הפתרון הוא שמשחקי המונדיאל יילכו ויתקרבו, והלחץ הציבורי שמופעל על הממשלה והכנסת יורגש גם אצל אנשים וגופים שהלחץ הציבורי הזה חשוב להם.

ערן ניצן: כלומר, יש מחיר גבוה מדיי, ואז הממשלה אומרת: הנה, אני רצה לעזור, ובסוף היא יוצרת פתרון יעיל פחות.

אבשלום וילן: זו שאלה כלכלית: אם היה פתרון שמגיע לשיווי משקל, לא הייתי אומר מילה.

אבשלום וילן: אבל יש כאן כשל שוק, ואז השאלה היא מה האוצר עושה כדי להעביר לפתרון את כשל השוק.

ערן ניצן: אנחנו סבורים שאין כשל שוק, משום שככל שיתקרבו משחקי המונדיאל, הציבור יבוא לזכייניות, לערוצים המסחריים ולפלטפורמות, ואם המחיר יהיה בלתי סביר ולא הוגן, הציבור לא ירכוש את המוצר הזה.

ערן ניצן: בסופו של דבר זהו מוצר כלכלי.

ערן ניצן: אגב, לא הייתי מזדרז לקרוא לו "מוצר בסיסי".

ערן ניצן: זה לא לחם ולא סוכר.

אבשלום וילן: זה קנין ציבורי.

אבשלום וילן: בהגדרה כלכלית זהו קנין ציבורי – יש לו רוב גדול מאוד שרוצה לראות את זה.

ערן ניצן: השאלה של קנין ציבורי היתה צריכה להיפתר לפני 8 שנים או כשקנו את הזכויות.

ערן ניצן: מי שחושב שזהו קנין ציבורי, שישלח את הממשלה לרכוש את הזכויות.

ערן ניצן: ברגע שבו גוף פרטי רכש את הזכויות, זה איננו קנין ציבורי.

אבשלום וילן: אתה יותר מדיי נתניהו, ושכחת שהממשלה כבר התחלפה.

ערן ניצן: אני רק אומר שלהחלטה שלנו להתערב יש מחיר, והמחיר יגרום לעסקה להיות פחות כלכלית.

ערן ניצן: מי שרוצה שהמונדיאל ישודר באופן הכלכלי והטוב ביותר מבחינה ציבורית, צריך לדעתנו לתת לזמן לעשות את שלו – טיפה אורך רוח, לתת לשוק להתקרב למשחקי המונדיאל.

ערן ניצן: יש כאן גופים מסחריים, שנושאים ונותנים.

ערן ניצן: אנחנו סבורים שכל דיון בכל אחד מהכיוונים שתוארו כאן, מפריע לגופים ליישם את הפתרון היעיל והטוב ביותר.

אבשלום וילן: אני מציע שראש הממשלה ידבר עם שר האוצר - - -

לאון צימן: מבחינתנו, לדאוג לפרסום בערוצים מסחריים זה לא רק לדאוג לאינטרסים של בעלי המניות, כפי שאמר קודם יוחנן, אלא לדאוג לאלפי עובדים בתעשיה הזאת, שמתפרנסים מהערוצים המסחריים.

לאון צימן: המצב בערוצים המסחריים במדינת ישראל, ללא יוצא מן הכלל, הוא שכולם מפסידים כסף.

לאון צימן: לבוא עכשיו ולהעלות רעיון של פרסום בכבלים ובלוויין זו החלטה שגויה, לא נכונה ולא הגיונית.

לאון צימן: מבחינתנו, זו מכת מוות.

לאון צימן: אם יהיה פרסום בכבלים ובלוויין, מחר אנחנו סוגרים את הערוץ.

לאון צימן: שנית: אני רוצה לשאול אתכם שאלה: האם שידורי המונדיאל הם אינטרס לאומי?

לאון צימן: אם כן, תדאגו שמי שיקנו את הזכויות יהיו ערוצים שיכולים גם לשדר אותם, ולא כל מני חברות שיעשו מכך מסחר, ובסופו של דבר ילחצו על כולנו.

לאון צימן: אם זה אינטרס לאומי תחליטו שזה אינטרס לאומי, ובסופו של דבר אפשרו את הרכישה למי שיכול לשדר – לא חשוב אם הוא יצליח לגייס כסף מדמי מנוי, מפרסום או מכל דרך אחרת.

לאון צימן: אם הוא לא יצליח לגייס, הוא ישדר את זה בכל מקרה כי הוא קנה את זה.

לאון צימן: אבל אתם מחפשים כמובן פתרונות מהירים, לעכשיו, וזה לא יילך כך.

לאון צימן: אתם צריכים לחשוב על פתרון לטווח רחוק.

אבי בלשניקוב: צהריים טובים.

אבי בלשניקוב: לפני כשלושה שבועות, מינה שר התקשורת אברהם הירשזון ועדה, שכוללת את עבדכם הנאמן, את יורם מוקדי יושב-ראש מועצת הכבלים והלוויין ואת נורית דאבוש יושבת-ראש הרשות השניה לטלוויזיה ורדיו.

אבי בלשניקוב: תפקידה של הוועדה הוא להניח בפני שר התקשורת את הדרכים השונות באמצעותן אפשר לפתור לכאורה את כשל השוק שנוצר כאן.

אבי בלשניקוב: אומר שר התקשורת, בצדק: לא יעלה על הדעת שמדינת ישראל לא תצטרף לרשימת האומות המודרניות, ותתן לאזרחיה לצפות בשידורי המונדיאל במחיר של מנת פלאפל ופחית קולה.

אבי בלשניקוב: באותו הזמן, מוגשת למועצת הכבלים והלוויין בקשה לאשר חבילה בסכום של יותר מ-800 ש"ח, וזהו סכום נכבד ביותר, שאיננו שווה לכל נפש.

אבי בלשניקוב: במצב עניינים כזה, שר התקשורת איננו יכול להתעלם - - - שלושה חודשים לפני המונדיאל.

אבי בלשניקוב: אני רוצה להזכיר לכבוד יושב-ראש הוועדה, שהפעם הראשונה שבה הוועדה הזאת התעסקה בכך היתה חודש נובמבר.

אבי בלשניקוב: באותו זמן, שרת התקשורת דאז או שר התקשורת לאחר מכן לא התערבו בסוגיה.

אבי בלשניקוב: מי שחושב ששר התקשורת במדינת ישראל שלושה חודשים לפני המונדיאל לא צריך לשאול מה קורה כאן בשוק שאני אחראי עליו, טועה.

אבי בלשניקוב: זו סוגיה ראשונה.

אבי בלשניקוב: סוגיה שניה: תפקידנו כוועדה הוא לבוא ולהניח את הנתונים בפני שר התקשורת, והוא ורק הוא יקבל את ההחלטה האם הוא מתערב כרגולטור או נוקט צעד כזה או אחר.

אבי בלשניקוב: אני מודיע באחריות מלאה, שכל פתרון שעולה כרגע בעיתונות הוא פתרון בעייתי.

אבי בלשניקוב: אין כאן איזשהו מטה קסם.

אבי בלשניקוב: אגב, לכל מי שרצים וטוענים לגבי התרת פרסום בכבלים ובלוויין למשך תקופה קצובה: אני מודיע לכם שישבו המשפטנים במשרד התקשורת ובדקו, וזה בעייתי.

אבי בלשניקוב: זה לא עולה בקנה אחד עם החוק.

אבי בלשניקוב: לא ניתן היום לבוא ולאפשר פרסום בכבלים ובלוויין בצורה ממוקדת ובזמנים מוגדרים.

אבי בלשניקוב: יש כאן בעיה.

אבי בלשניקוב: ייתכן שניתן לפתור אותה ולהתגבר, אבל כל פתרון שאנחנו בודקים הוא בעייתי.

אבי בלשניקוב: רק לפני כארבע חודשים היינו כאן בוועדת הכלכלה, הבאנו חבילת הטבות לערוץ 10, והעלינו אותו על דרך המלך.

אבי בלשניקוב: אם אנחנו מתירים פרסומות בכבלים ובלוויין, אין שאלה – העוגה מתחלקת פעם נוספת.

אבי בלשניקוב: שוב באים וטורפים את העוגה הזאת, והאחוזים בה ישתנו.

אבי בלשניקוב: המשמעות היא שערוץ 10, שרק לפני כשישה חודשים דנו בו וניתחנו אותו סביב השולחן, והתחייבנו בפני הוועדה שלא נבוא יותר, נבוא שוב.

מוטי שקלאר: גם ערוץ 2.

אבי בלשניקוב: כי אותו בנק גדול או אותה חברת ביטוח שתרצה לצאת בקמפיין חדש, תגיד: סליחה, יש לי צפיית שיא ב-44 הימים של המונדיאל, ולכן אני אעשה את זה בתקופה הזאת בכבלים ובלוויין.

אבי בלשניקוב: וזה אותו נתח שוק כספי, שהיה אמור ללכת לערוץ 2 ולערוץ 10.

אבי בלשניקוב: "קשת" ו"רשת" שילמו אך זה מכבר סכום שקרוב ל-300 מיליוני ש"ח bid עבור המכרז שהן זכו בו.

אבי בלשניקוב: הן לקחו על עצמן מחויבויות אדירות.

אבי בלשניקוב: הן סיימו מכרז שמדינת ישראל פרסמה את כלליו, והוא הסתיים לפני מספר חודשים.

אבי בלשניקוב: האם אנחנו יכולים לבוא היום, כעבור ארבעה או חמישה חודשים, ולומר להם: פוס, השתנו כללי המשחק?

אבי בלשניקוב: זאת שאלה בעייתית מאוד.

אבי בלשניקוב: הגענו לרשות השידור.

אבי בלשניקוב: הוועדה בראשותי זימנה את נציג אגף התקציבים, שהודיע לנו על הגרעונות של רשות השידור והודיע לנו על כך שיש להם צרות כאלה ואחרות.

גלעד ארדן: אבי, אתה מי שהעלה את נושא הפרסומות.

אבי בלשניקוב: כאשר אנחנו שמגיעים לבחון את כל האופציות עליהן נצטרך להמליץ לשר התקשורת, יש לנו בעיה.

אבי בלשניקוב: אני רוצה להתייחס לפרסומים כאלה ואחרים, חבר הכנסת ארדן: כל אופציה שעלתה במסגרת הוועדה באה לידי ביטוי בעיתון, וזה בסדר גמור.

אבי בלשניקוב: בוועדה עלו האופציות - - -

אמנון כהן: גם הנושא של פרסומות בכבלים ובלוויין?

אבי בלשניקוב: בוודאי שזה עלה.

אמנון כהן: אם כך, זה אחד הפתרונות.

אבי בלשניקוב: אנחנו נתבקשנו להגיש את מכלול האופציות הקיימות, וזו אחת האופציות.

אבי בלשניקוב: נשאלת השאלה: אם זו אופציה טובה או לא.

אבי בלשניקוב: לשם כך יש את שר התקשורת ואת ממשלת ישראל, והם מי שיקבלו בסופו של דבר החלטה.

אבי בלשניקוב: להתיר פרסומות בכבלים ובלוויין זו החלטת שר והחלטת ממשלה ונדרש לכך אישורה של ועדת הכלכלה של הכנסת.

אבי בלשניקוב: זה תהליך העניניים.

אבי בלשניקוב: בוועדה עלו כל האופציות, כולל רשות השידור וכולל העברת כספים על ידי הממשלה.

אבי בלשניקוב: זוהי אופציה שעלתה.

אבי בלשניקוב: אי אפשר לבוא לוועדה ולומר: עלייך לדון רק במה שנוח לך ובמה שנראה לאיש כזה או אחר.

אמנון כהן: אדוני המנכ"ל, מהן האופציות?

אבי בלשניקוב: לדעתי, חבר הכנסת ארדן בתחילת הדברים בהחלט הקריא אותן: (1) בירור אפשרי של התרת פרסום בכבלים ובלווין; (2) הטבות כאלה ואחרות במסגרת מועצת הרשות השניה לטלוויזיה ורדיו; (3) שיג ושיח בין ממשלת ישראל – אגף התקציבים – לבין רשות השידור.

אבי בלשניקוב: אלה האופציות שעלו.

איתן כבל: צריך להקים ועדה נוספת כדי לברר מה אמרת.

אבשלום וילן: יש גם אופציה רביעית.

אבי בלשניקוב: נתקבשנו על ידי הזכיינים ועל ידי בעל הזיכיון לתת להם זמן סביר למצות את המשא ומתן – לא תחת לחץ ולא תחת השוט של הרגולטור, וכך אנחנו עושים כרגע.

אבי בלשניקוב: בשבועיים הקרובים אנחנו מתכוונים כוועדה וכשר תקשורת – כך הבטיח שר התקשורת אברהם הירשזון לזכיינים – לאפשר להם למצות ולקדם על פי כל כללי המינהל התקין - - - הציבורי.

אבי בלשניקוב: ואני מניח שאם בעוד שבועיים-שלושה לא יהיה פתרון, ואו-טו-טו המונדיאל בפתח, נצטרך לחשוב על צו עשה כזה או אחר.

אבי בלשניקוב: כרגע אני רוצה להדגיש ששר התקשורת אברהם הירשזון עדיין לא קבל מהוועדה את ההצעות.

אמנון כהן: תוך שבועיים הוא יקבל?

אבי בלשניקוב: בוודאי.

אבי בלשניקוב: הוא יקבל, ויצטרך לדון ולהחליט.

אבי בלשניקוב: מר אלכס גלעדי ומר יוחנן צנגן, הלוואי שכולנו לא נצטרך לעשות כלום, ושהשוק יגיד את דברו לטובת הצרכנים.

גלעד ארדן: כבוד היושב-ראש, אני חושב שכולנו כאן

גלעד ארדן: מתעלמים משתי בעיות שלא הניחו על השולחן: ראשית, הכנסת דנה בעבר בוועדת החינוך ביחס לאירועים בעלי החשיבות הלאומית, שחייבים להיות משודרים בערוצים פתוחים, ולצערי הרב, היא לא כללה את שידורי המונדיאל במסגרת השידורים האלה.

גלעד ארדן: אני אומר את זה כי אני רוצה לדבר מייד גם על המצב המשפטי.

גלעד ארדן: לא זו בלבד, אלא שגם הוועדה המארגנת לא רואה את כל משחקי המונדיאל כמשחקים שחובה לשדר אותם בערוצים הפתוחים, אלא ארבעה משחקים בלבד, כמדומני.

אדר זהבי: משחקים של הנבחרת המקומית.

גלעד ארדן: אולי הדבר הנכון ביותר הוא באמת לומר למועצת הכבלים והלוויין: אתם מועצה ציבורית.

גלעד ארדן: תקבעו מחיר, ותגידו לאותו אדם שרכש את הזכויות שבמחיר הזה אתם נותנים לו את ההיתר, ובמחיר אחר – לא, ולקחת את הסיכון.

גלעד ארדן: אבל אני חושב שלאור הדברים שציינתי, הכנסת לא יכולה לקחת את הסיכון הזה.

גלעד ארדן: כי אם צ'רלטון תלך לבית המשפט העליון, ותטען שיש לה זכות קנין, ושהיא מבקשת לשדר את זה במחיר המסוים הזה – ירצו יאכלו, לא ירצו לא יאכלו – איזו סיבה יש לבית משפט במדינת ישראל לומר שהם לא יקבלו רשות לשדר את זה במחיר הזה.

גלעד ארדן: מי שרוצה – שיקנה, ומי שלא רוצה – לא.

גלעד ארדן: לכן אני לא מבין את משרד האוצר, שאומר: בואו ניתן לשוק.

גלעד ארדן: עם כל הכבוד, במצב שנוצר אי אפשר לתת לשוק לעשות את שלו כי יהיה כאן כשל שוק.

גלעד ארדן: אדוני היושב ראש, אני מציע שלא להבהל מכל האיומים וההתלהמות של הערוצים המסחריים.

גלעד ארדן: עם כל הכבוד, אני פוליטיקאי, והאינטרס שלי הוא להיות בסדר עם כל הערוצים, אבל אני קודם כל רואה את טובת הציבור.

גלעד ארדן: כשהערוצים האלה היו צריכים הקלות של מאות מיליוני שקלים – וכזכור, הובלתי חלק מההקלות – או להאריך להם זיכיונות, גם ערוץ 2 וגם ערוץ 10, כדי לעזור להם לצאת ממצב בעייתי וכדי לשמור על התחרות בשוק התקשורת הציבורית המסחרית בישראל, כולנו התגייסנו, וטוב עשינו.

גלעד ארדן: אבל היום, כשיש מצב שבו דופקים את הצרכנים במדינה ונותנים להם בתקשורת הישראלית הרבה פחות מכפי שנותנים במקומות אחרים, בואו לא ניבהל מהאיומים האלה.

גלעד ארדן: משפט אחרון: מי שניגשו למכרז של ערוץ 2 ידעו שיש סעיף בחוק התקשורת, שמאפשר לפתוח פרסום, והם לא התנו את ההתמודדות שלהם במכרז בכך שהסעיף הזה יבוטל.

נגה רובינשטיין: בהמשך לדברי מנכ"ל משרד התקשורת, על מנת להתגבר על הקושי שנוצר לקראת שידורי המונדיאל, החליט שר התקשורת למנות את הצוות על מנת שהוא יביא בפניו המלצות.

נגה רובינשטיין: אכן, אנחנו נמצאים בפני מגבלות כי מלכתחילה יש מגבלות על יכולתה של הממשלה להתערב בנושא השידורים, במיוחד בתקופה הזאת, שאיננה תקופה לרפורמות ולשינויים מפליגי לכת בנושאי מדיניות.

נגה רובינשטיין: בענין הפרסום: אנחנו קוראים את סעיף 6כד ואת סעיף 6נז לחוק התקשורת, שמאפשר לשר להתיר פרסומות באישור המועצה, הממשלה והכנסת לא כפרסום היתר שנועד לתחום מסוים; מדובר כאן בשינוי משמעותי, וכך אנחנו צריכים לנהוג בהתאם – עם בסיס עובדתי, כלכלי ומשפטי מתאים.

נגה רובינשטיין: בהמשך לדברים שאמר מר שקלאר, מבחינת חוק הרשות השניה כפי שהוא בנוי היום, השידורים לא יכולים להכנס לגדר ז'אנר עילי; זאת לא הפקה מקומית וזה לא ז'אנר עילי.

נגה רובינשטיין: לכן האופציה הזאת, מבחינת חוק, כפי שהיא קיימת היום, לא קיימת בעצם.

אבשלום וילן: יש לי הצעה.

אמנון כהן: נשמעו כבר הצעות, ואני צריך לסכם את הדיון.

אמנון כהן: חברי הכנסת, כולנו מייחסים חשיבות לדאגה לציבור, אבל אני חושב שההתערבות שלנו עשויה להזיק כרגע.

אמנון כהן: לכן אני לא חושב שאנחנו צריכים לבקש בקשה כזאת, לפיה יותרו פרסומות בערוצי הכבלים והלוויין.

אמנון כהן: אסור לנו לומר את הדברים האלה כרגע.

אמנון כהן: אנחנו לא רוצים לומר שהזקנו למשא ומתן כזה או אחר שיכול היה להתנהל.

אמנון כהן: לכן אנחנו צריכים להיות אחראיים מהבחינה הזאת, ולאפשר לשוק לעשות את שלו.

אמנון כהן: אנחנו נקיים מעקב.

אמנון כהן: אדוני המנכ"ל, אם תעדכן את הוועדה בתוך שבועיים – אנחנו באמת רוצים שהשוק יתנהל באופן הטוב ביותר, ושהציבור בסופו של דבר יצפה במשחקים האלה בחינם.

אמנון כהן: בנוסף, אבקש מחברת צ'רלטון: תיכנסו לאיזשהו מחיר.

אמנון כהן: לא אמרתי לא להרוויח – תרוויחו ברמה סבירה.

אמנון כהן: בואו למשא ומתן, וגם אתם תרוויחו, גם הציבור ירוויח וגם החברות שצריכות לשדר, שלא ייגרם להן נזק גדול מדיי.

אמנון כהן: בנוסף, אני מבקש מהממונה על הגבלים עסקיים לבחון שוב את נושא המונופול, ולהגיש חוות דעת לוועדה בכתב.

אבשלום וילן: הם אמרו שתוך שבועיים הם מגישים את ההמלצות לשר התקשורת.

אבשלום וילן: אני מציע שתוך שבועיים שלושה – או אחרי הבחירות – זה יחזור לוועדה.

אבשלום וילן: כי אמר בצדק חבר הכנסת ארדן: אנחנו אחראיים כלפי הציבור.

אבשלום וילן: בניגוד למה שאמר האוצר, ישנם כמה פתרונות אחרים שהצעתי בתחילת הדיון, שלא פוגעים בחוק.

אבשלום וילן: הממשלה עושה את זה חדשות לבקרים ובצדק, כשיש כשל שוק.

אבשלום וילן: ואם לא תהיה ברירה והיא תצטרך להתערב במשהו, היא תתערב ותגיע לאיזשהו פתרון.

אבשלום וילן: לכן אני מציע לך לא לתת להם בלבד את זכות ההחלטה, כי אנחנו יודעים לאן זה יתגלגל.

אבשלום וילן: אני מבקש שבתחילת חודש אפריל יתקיים כאן דיון עם שר התקשורת המכהן, כדי שנפתור את הסוגיה.

אמנון כהן: אבקש ממנכ"ל משרד התקשורת לעדכן את הוועדה תוך שבועיים-שלושה לגבי ההתפתחות, ולאחר מכן נחליט ביחד עם לקיים דיון או לקבל את המלצות הוועדה.

אמנון כהן: תודה רבה, הישיבה נעולה.